### Türi Raamatukogu tegevusaruanne 2019

**1.Põhilised tegevussuunad**

Türi valla raamatukogude missiooniks on kujundada inimeste lugemisharjumisi, toetada elukestvat õpet ja tagada ligipääs informatsioonile, teadmistele ja kultuurile. Kõik Türi valla raamatukogud on ajaga kaasaskäivad ning kasutajate vajadustest lähtuvad info- ja kultuurikeskused, täites maapiirkondades sageli ka kogukonnakeskuse ülesandeid.

Aastast 2020 liitub haldusreformi tulemusena Türi Raamatukoguga Käru ja Väätsa raamatukogud. Sellele eelnesid kokkusaamised ja arutelud ning ühinemist ettevalmistavad tegevused. Türi struktuuriüksuses viidi läbi sanitaarremont, mille käigus said värske ilme seinad ning aknaraamid.

Meie põhilised tegevussuunad 2019. aastal olid:

* Lastes ja noortes lugemisharjumuste tekitamine ja kujundamine erinevate projektide kaudu.
* Kirjanduse tutvustamine läbi erinevate sündmuste
* Jätkuv kogude korrastamine (vananenud sisuga trükiste, liigses eksemplaarsuses trükiste jne eemaldamine fondist)
* Elukestva õppe toetamine, koolituste korraldamine (IT vaatlik ja arvuti individuaalõppetunnid Türi raamatukogus, kasutajakoolitused kooliõpilastele Laupal ja Oisus)
* Osalemine kogukondlikel üritustel
* Türil asuva struktuuriüksuse välistrepi ja siseruumide remont.

**Komplekteerimine ja lugejateenindus**

**2017**

|  |  |  |  |  |  |
| --- | --- | --- | --- | --- | --- |
| **Raamatukogu nimi** | **Raamatud** | **Lugejad** | **Külastused** | **Laenutused** | **Elanike arv 31.12.2016** |
| **Türi** | 59 350 | 2 214 | 36 129 | 68 773 | 6 116 |
| **Oisu** | 28 032 | 394 | 12 543 | 13 638 | 1 153 |
| **Laupa** | 14 760 | 209 | 9 716 | 4 523 | 1 207 |
| **Kabala** | 10 718 | 110 | 2 297 | 4 047 | 440 |
| **Kahala** | 7 677 | 94 | 3 789 | 8 258 | 316 |

**2018**

|  |  |  |  |  |  |
| --- | --- | --- | --- | --- | --- |
| **Raamatukogu nimi** | **Raamatud** | **Lugejad** | **Külastused** | **Laenutused****kokku** | **Elanike arv 31.12.2017** |
| **Türi** | 60 686 | 2 198 | 35 575 | 81 139 | 5 988 |
| **Oisu** | 28 075 | 385 | 11 468 | 13 067 | 1 172 |
| **Laupa** | 15 068 | 211 | 10 482 | 5 654 | 1 199 |
| **Kabala** | 10 906 | 114 | 2 773 | 6 434 | 432 |
| **Kahala** | 7 818 | 77 | 4 669 | 9 689 | 308 |

**2019**

|  |  |  |  |  |  |
| --- | --- | --- | --- | --- | --- |
| **Raamatukogu nimi** | **Raamatud** | **Lugejad** | **Külastused** | **Laenutused** | **Elanike arv****31.12.2018** |
| **Türi** | 560982 | 2124 | 31 713 | 81 400 | 5 897 |
| **Oisu** | 27 488 | 407 | 12 975 | 15 369 | 1 194 |
| **Laupa** | 15 474 | 229 | 9 833 | 5 972 | 1 198 |
| **Kabala** | 10 400 | 103 | 2 262 | 6 631 | 431 |
| **Kahala** | 7 853 | 69 | 4 236 | 12 301 | 323 |

2019. aastal soetati juurde 2689 eksemplari raamatuid, neist ostudena 2283 ja kingitustena saime 406 raamatut, mis teeb 15,1 % kogude juurdekasvust.

Laenutusi tehti 2019. aastal 122833, sellest kojulaenutusi oli 80160. Laste- ja ilukirjanduse osakaal kogulaenutusest oli 58,26% ja ajalehtede/ ajakirjade osakaal 28,66%.

Minu hinnangul on Türi valla raamatukogudel raamaturaha täiesti piisavalt. Pole mõtet osta kõiki raamatuid igasse kogusse. Vähemloetavaid ja kallimaid teoseid saab ka RVLiga jagada. Peame lihtsalt väga täpselt jälgima, mida tellime- sel juhul tuleb kenasti välja.

**Perioodika komplekteerimine**

Ka perioodika puhul pööran tähelepanu hindadele, küsin hinnasoodustusi raamatukogudele jne. Viimastel aastatel on muidugi kõik ohjad koondunud suurte hulgipakkujuate kätte ja soodsaid hindu välja kaubelda on üha keerulisem.

Kohustuslik kultuuriperioodika enamik on tellitud Türi struktuuriüksusesse, kust saavad soovikorral seda RVLiga laenutada ka teised kogud. Maakonnalehtedest tellime ainult oma maakonna ja Viljandimaa maakonna lehte, kuna viimast loevad valdavalt Kabala ja Kahala piirkonna lugejad. Paljud maakonnalehed avanevad ka internetis, mistõttu ei pea me vajalikuks neid kohapeale tellida. Perioodikale kulunud summad on veidi vähenenud, moodustades kogu komplekteerimiskulust 18,57%. Vähenemise põhjuseks on asjaolu, et mitmed väljaanded on lõpetanud tegevuse või liidetud teiste väljaannetega. 2019. aastal osteti ajakirju 87 nimetust ja 180 aastakäiku ning ajalehti 15 nimetust ja 37 aastakäiku.

Raamatukoguhoidjad on selle valikuga rahul, kuna nende hinnangul on lugejate huvid kenasti kaetud.

**Lugejateenindus ja raamatukoguteenused**

Türi Raamatukogu struktuuriüksustes töötavad väga pühendunud inimesed, kes soovivad pakkuda oma lugejatele parimat võimalikku teenust. Jätkuvalt kasutatakse lugejateeninduses personaalset lähenemist, mis tähendab, et iga lugeja jaoks võetakse aega, et välja selgitada tema lugemiseelistused, soovid ja ootused raamatukogule. Selline lugejatesse suhtumine on toonud kaasa meie külastajate suure rahulolu raamatukoguhoidjate tööga. Väga palju kasutatakse raamatukoguhoidjate abi e-toimingute sooritamisel (pangamaksed, internetist piletite ostmisel/broneerimisel, tulu- ja tervisedeklaratsioonide täitmisel). Toimib koduteenindus. Türi Raamatukogu kõikides struktuuriüksustes pakutakse tasuliste teenustena printimist, skanneerimist ja koopiate tegemist. Oisu ja Türi raamatukogud pakuvad ka lamineerimisteenust. Türi raamatukogus on välisukse kõrval ka raamatute tagastuskast, kuhu saab jätta raamatuid raamatukogu kinnioleku ajal.

Türi Raamatukogu teenindupiirkonna 9043 elanikust kasutab raamatukogu teenuseid 32,42 % so 2932 inimest. Vaadates üldtabelit, siis näeme, et lugejate arv on vähenenud. Tegelikult on see siiski piirkonniti erinev. Näiteks Oisu ja Laupa raamatukogudes lugejate arv suurenes vastavalt 22 ja 18 inimese võrra. Suurem juurdetulek tuli õpilaste arvelt, kes asusid selle paikkonna koolidesse õppima. Teistes piirkondades kahjuks lugejate arv kahanes sedavõrd, et lõplik näitaja jääbki miinusese. Küll oleme lootusrikkad, et need arvud tasapisi tõusma hakkavad, kuna aastaid ju lugejate arv langes, nüüd aga on rohkem stabiliseerunud ja vaikselt ka tõusma hakkav. Raamatukogude külastuste arv tõusis ainult Oisu raamatukogus. Teistes raamatukogudes langes külastatavus niivõrd palju, et ka üldtabelis on külastuste arv langenud märgatavalt so 6,1%. Maapiirkondades mängib kindlasti rolli vananev elanikkond: noored lähevad ära linnadesse ja eakad jäävad paigale. Türil mõjutas raamatukogu külastatavust kindlasti ka remont, mille tõttu oli raamatukogu suletud 2 nädalat.

Suurenes ka laenutuste arv, seda küll rohkem kohallaenutuste arvelt. Kohallaenutused näitavad, kui palju kasutatakse võimalust raamatuid, ajalehti/ajakirju lugeda raamatukogus kohapeal. Eriti suur on ajalehtede/ajakirjade kohapeal lugemine.

Päringuid pandi kirja vähem, mis ei pruugi tähendada seda, et neid sooritati vähem. Pahatihti juhtub, et osad päringud lihtsalt unustatakse kirja panna.

**RVL teenindus.**

RVL-teenindust kasutatakse väga aktiivselt. Sagedamini tehakse vallasisest RVLi. Tihedamalt vahetatakse raamatuid Türi, Oisu, Laupa ja Käru raamatukogude vahel, samuti keskraamatukoguga. Raamatuid on tellitud nii Tartu Ülikooli Raamatukogust, Tallinna Ülikooli Akadeemilisest Raamatukogust, Tallinna Tehnikaülikooli Raamatukogust kui ka Eesti Rahvusraamatukogust.

Kokku telliti raamatukogudesse teistest kogudest 595 korral ja väljalaenutusi tehti 777 korral. Koostöö kõikide kogude vahel on olnud äärmiselt meeldiv. Nii maakonnasised kui -välised RVLid on liikunud tõrgeteta ja alati on püütud meie soovidele vastu tulla, millele meie alati samaga vastame.

**Laste-ja noorteteenindus s.h lugemisharjumuste kujundamine ja arendamine**

Raamatukogudes käib järjepidev töö lastes ja noortes lugemise ja raamatute vastu huvi tekitamiseks.

**Laste- ja noorteüritused: ülevaade, millised olid põhiteemad ja millised suuremad üritused.**

|  |  |  |
| --- | --- | --- |
| **Ürituse nimi** | **Raamatukogu** | **Osavõt-****jate arv** |
| Vastlatrall | Oisu | 147 |
| Lugemisisu programm | Oisu | 122 |
| Trallipäev  | Oisu | 138 |
| Kohtumised kirjanikega Ene Sepp ja Mika Keränen | Oisu | 79 |
| Sõbranädala ettelugemised „Sõbralt sõbrale“ | Laupa | 52 |
| Ilu- ja õigekirjavõistlus | Laupa | 94 |
| „Pidu Põhjalas“ – Põhjamaade kirjanduse nädala ettelugemised | Laupa | 66 |
| Kohtumised kirjanikega Heiki Vilep ja Ene Sepp | Laupa | 188 |
| Kaisuloomapiknik | Kabala | 51 |
| Meie lapsed loevad | Kabala | 14 |
| Suvelugemine 2019 lõpupidu | Kõik Türi valla raamatukogud | 95 |
| Jõuluteemalised raamatukogutunnid lastele | Türi | 30 |
| Polina Tšerkassova muinasjutuhommik „Linnulood“ lastele | Türi | 38 |
| Leivanädal Türi raamatukogus | Türi | 28 |
| Muinasjutupesa arvamusfestivalil | Türi | 60 |
| Kohtumine lastekirjanik Mika Keräneniga | Türi | 29 |
| Minu esimene raamat | Türi | 20 |
| Lastehommik Mukri rabas | Türi | 9 |

Ülaltoodu on vaid väike osa Türi struktuuriükstes läbiviidud lastele ja noortele mõeldud üritustest. Mitmetes raamatukogudes on paljud tegevused juba sissetöötatud- neid oodatakse, nendeks valmistutakse ja võetakse osa erilise õhinaga. Näiteks on traditsioonilised tegevused Oisus vastlatrall, trallipäev ja lugemisisu programm, Laupa raamatukogus korraldatakse juba aastaid ilu- ja õigekirjavõistlust. Alati on oodatud ja meeldejäävad kohtumised kirjanikega. 2019. aastal käis lastega kohtumas 4 kirjanikku (Ene Sepp, Mika Keränen, Ilmar Trull, Heiki Vilep), luuleraamatu autor Maris Mägi, muinasjutuvestja Polina Tšerkassova ning näitleja Ragne Pekarev.

Kabala raamatukogus korraldati kaisuloomapiknik, millest võtsid osa nii kooli- kui lasteaialapsed. Lapsed tulid oma kaisuloomadega raamatukokku, kus loeti ette raamatuid, mängiti ja.. nagu piknikule kohane, kinnitati keha ka veidike.

2019. aastal taotlesime esmakordselt raha huvihariduse edendamiseks raamatukogus. Saadud raha eest ostsime digiklaveri. Meie eesmärgiks oli pakkuda muusikakooliõpilastele võimalust esinemiskogemuste saamiseks käia esinemas raamatukogudes. Seda võimalust kasutati lõpuks kuuel korral ja meie raamatukogu jaoks oli see väga rikastav ja vaheldustpakkuv kogemus.

Soovime oma noortele lugejatele pakkuda lisaks raamatute lugemisele veel huvitavaid ajaveetmisvõimalusi, on see siis lauamängude mängimine, meisterdamine või joonistamine. Meie huvi on pakkuda lastele arvutimängudele alternatiivi, mi oleks sama kaasahaarav, samas enam arendav. Seepärast ostsime huvihariduse raha eest innovaatilised 3D pliiatsid ja hakkasime 1x kuus korraldama 3D pliiatsiga joonistamise huviringi. Lastele see meeldis väga. 2020 aastal lähevad 3D pliiatsid Oisu raamatukogusse, kus jätkatakse huviringiga, et võimalikult palju lapsi sellest osa saaks.

Alljärgnevalt on ära toodud mõned sündmused, mis korraldati 2019. aastal raamatukogudes lastele:

**Laupal**

Seoses emakeelepäeva ja eesti keele aastaga korraldas Laupa raamatukogu juba kolmandat korda ilukirjavõistluse, milles osalesid Laupa kooli algklasside õpilased. Kuna külla oli tulemas Heiki Vilep, siis sel korral kirjutati ilusasti tema luuletusi. Tööde esimene hindaja oligi luuletuste autor Heiki Vilep, kes valis igast klassist välja oma lemmikud ning kiitis tublisid kirjutajaid.

Kui algklasside õpilased osalesid ilukirjavõistlusel, siis 5.–9. klassi õpilastele korraldati õigekirjavõistlus. Nemad pidid ümber kirjutama samuti Heiki Vilepi luuletust. See ülesanne ei olnud aga kerge, sest ette antud luuletus oli trükitähtedes ja ilma kirjavahemärkideta, kuid ümber tuli kirjutada kirjatähtede ja kirjavahemärkidega.

Võistlustööde väljapanekut sai näha raamatukogus, kus raamatukogu külastajad said neid hinnata. Tublimaid kirjutajaid autasustati kooli kiidupäeval ning väljapanekut nende töödest said vaadata kõik huvilised.

**Oisus**

Emakeelepäev koos Mika Keräneniga algklasside õpilastele. Kirjanik rääkis emakeelepäevast, tutvustas end ja oma tegemisi, rääkis humoorikalt raamatute kirjutamisest ja illustratsioonidestning luges ette põnevaid katkendeid. Tehti koos pilti ja saadi kirjanikult autogramme raamatutesse.

Jaanuar-mai - „Lugemisisu“ 1.hooaeg lõppes mais, programmiga liitus kokku 31 last ja 2 lasteaiarühma, lugemisdiplomi sai 18 last ja 2 lasteaiarühma ning selle aja vältel korraldati lastele 12 teematundi/kasutajakoolitust, milles osales kokku 122 last.

Raamatukoguhoidjatel on selle programmiga kõvasti tööd juures – tuleb läbi viia tutvustavad ja teematunnid, väiksemad lapsed vajavad abi lugemispasside täitmisel, individuaalne tegelemine iga lapsega jne.

**Türil**

Muinsjutuhommikud väikelastele said alguse 2019. aasta algusest, kui raamatukogus vahetati välja enamus räbaldunud väikelasteraamatuid. Seetõttu korraldati väikelastehommik, et tutvustada uusi pappraamatuid. Väikelapsi tuli koos vanematega palju ja üheskoos vesteldes selgus, et nad on huvitatud ka edasistest kokkusaamistest. Sealt hakatigi kohtuma igakuiselt. Nüüd valmistasid raamatukogutöötajad iga kord ühe raamatu põhjal ette väikese etenduse. Lisaks tehti laulu- ja ringmänge. Muinasjutu pesa kutsuti esinema ka arvamusfestivalile, kus kolme tunni jooksul etendati lastele erinevaid muinasjutte ning mängiti, lauldi liisusalme.

Laupäevased laste- ja perehommikud on iga kord erineva teemapüstitusega üritused. 2019. aastal pöörasime tähelepanu sõprusele, lemmikloomadele, korraldasime laupäevase ettelugemispäeva, lapsed kohtusid luuleraamatu autori Maris Mägiga, kellega koos kirjutati ja joonistati ka ise raamat. Väga meeldejääv oli loodusretk Mukri rabasse. Rabas õppisid lapsed kuulama loodushääli, märkama loodust, raamatukoguhoidja luges ette vahvaid looduse- ja loomajutte. Lõpuks peeti maha ka tore piknik.

Mitmed üritused saidki tehtud just lasteaiarühmadele ja õpilastele. Alati on emakeelepäevad raamatukogudes väga populaarsed. Siis on paar nädalat töötajatel pingelised päevad, et kõik soovijad saaksid oma raamatukogutunnid kätte.

Kõiki raamatukogusid hõlmav suvelugemine kogub üha populaarsust. 2019. aastal võttis suvelugemisest osa rekordarv lapsi- üle 70. Ära loeti üle viiesaja raamatu. Seekordne suvelugemine tegi palju rõõmu. Kuna Türi raamatukogu oli suvel palju kinni remondi tõttu, siis pelgasime, et osavõtt jääb kesiseks, aga sellest hoolimata olid lapsed tublid! Usinad lugejad said suve lõpus nautida suurt pidu Türi Kultuurikeskuses, kuhu oli lastega kohtuma kutsutud luuletaja Ilmar Trull ning rõõmu ja tegevuslusti pakkus veel mullishow. Ja nagu ühele korralikule peole kohane, sai ka sellel peol suu magusaks kringliga.

**4.5 Erivajadustega sihtrühmade teenused**

Tabel 7

|  |  |  |  |
| --- | --- | --- | --- |
|  | **Kordade arv**  | **Teenuste arv** | **Kasutajate arv** |
| **Koduteenindus** | 231 | 1 | 12 |

Koduteenindus pakuvad Türi, Kahala, Kabala ja Oisu raamatukogude töötajad. Kabala raamatukoguhoidja viib sageli ajalehti- ajakirju ka sotsiaalmajja. Kahala raamatukoguhoidja viib igal reedel teavikuid kõrvalasuvasse Ollepa külla.

Türil viiakse raamatuid nii vanuritemajja kui ka liikumispuudega inimestele. Töötajad teevad seda mingit kompensatsiooni saamata, sageli oma kütusega või ka jalgsi ning rattaga. Kuna soovijaid pole palju, siis siiani oleme nõnda hakkama saanud. Töötajad lihtsalt püüavad oma töökäigud ühildada koduteega. Lugejad, kes seda teenust kasutavad, on väga tänulikud.

Tabel 8

|  |  |  |
| --- | --- | --- |
| **Teenused teistele asutustele** | **Ürituste arv** | **Osavõtjate arv** |
| Kabala Sotsiaalmaja | 1 | 5 |

**Raamatukogu kui kohalikku pärandit jäädvustav, elukestvat õpet toetav ja vabaaja võimalusi pakkuv kultuurikeskkond.**

Türi Raamatukogu juhina on minu seisukoht, et täna on raamatukogu funktsioonid palju laiemad kui pelgalt raamatute laenutamine. Olen nõus, et see on meie põhifunktsioon, kuid sinna juurde on lisandunud palju muudki. Me ei saa käed rüpes tõdeda, et lugejate arv langeb, kuna raamatuid loetakse vähem ja nii see lihtsalt on ja jääb. Peame otsima lahendusi ja võimalusi, kuidas tuua inimesi raamatukokku, tuua inimesi raamatute ja lugemise juurde. Tean, see on keeruline, sest peame konkureerima nii paljude asjadega, eelkõige nutimaailmaga. Aga näen ka seda, kui hakkame oma lugejatega tööd tegema juba nende varasest lapsepõlvest, hakkab kasvama peale uus lugejate põlvkond.

Lisaks veel maal asuvad raamatukogud, mis on sageli ainsad kokkusaamispaigad elanikele. Kui mõni raamatukogu veel maal alles on, siis peame selle võimaluse maksimaalselt ära kasutama, et sinna võimalikult palju tegevusi koondada. Inimestel peab tekkima raamatukogus käimise harjumus. Loomulikult eeldab see ka aktiivset ja teotahtelist raamatukoguhoidjat, kes tahakski maal (kultuuri)elu edasi arendada.

Näiteks Oisu raamatukogu toimib kogukonnakeskusena, olles külarahvale armastatud kooskäimise paik. Paljud raamatukogus toimunud üritused on suunatud tervele kogukonnale, mitmed suuremad üritused on toimunud koostöös Retla-Kabala Kooliga ja MTÜ-ga Oisu Kultuuri ja Arengu Selts.

Nuputamise töötuba Oisukandipäeval – Oisukandipäev on traditsiooniline sportlik-meelelahutuslik kogupereüritus, mille käigus toimuvad ka erinevad töötoad. Hea näide kogukonna kaasamisest oli ka näituse „Vana aja asjad“ korraldamine – näitus kogukonna elanike kodudest pärit vana aja asjadest. Näitusele toodud esemetest sai kokku üliäge näitus, mis pakkus avastamisrõõmu lastele ja nostalgilisi meenutust vanematele inimestele.

Kabala raamatukogu külastajad hindasid väga Koksvere puutöö näitust. Koksvere külas Põhja- Sakala vallas on puutöökoda, kus toimetab puuring. Õpitakse valmistama ja tutvustatakse ajastu tarbeesemeid. Raamatukoguhoidja hinnangul oli näitus raamatukogus väga innustav.

Kahala raamatukogus kuulati reisijutte ning võõrustati kirjanikku ja kirjastajat Heli Künnapasi. Igas kuus kogunevad seal eakad, et üheskoos midagi ette võtta.

Türi valla keskuses asuv Türi raamatukogu korraldab juba traditsiooniks saanud reisiõhtuid, kuhu tulevad vabatahtlikud jagama oma reisimuljeid. Kui alguses pidid töötajad ise otsima inimesi, kes tuleksid rääkima lugejatele oma reisidest, siis üha enam võetakse raamatukoguga ühendust ja pakutakse end jutustama. Väga populaarsed on kohtumised kirjanikega. 2019. Aastal kohtus Türi raamatukogus lugejatega Justin Petrone. Talle omasel mahlakal moel kirjeldas ta oma nägemust Eestist ja eestlastest. Väga suurt huvi pakkusid Türi ja Oisu lugejatele kirjaniketuur koosseisus Kai-Mai Olbri, Katrin Väli ja Ann Alari. Tegemist oli äärmiselt huvitavate naistega. Lugejate küsimused ja arutelud esinejatega ei tahtnud ega tahtnud lõppeda. Hingerahu tõi lugejate südamesse duo koosseisus Leho Rubis ja Mathura. Mathura hingedepäeva mõtisklused, erinevate autorite luuletused ning Leho Rubise bambusflöödi mäng pani saalitäie publikut hiirvaikselt kuulama ja endasse süvenema.

Tegutsemishoo sai sisse Türi raamatukogu juures tegutsev „Kultuuriklubi”. Tegemist on lugemishuviliste ringiga, mida veavad kaks raamatukoguhoidjat. Kuigi osalejad sooviksid, et ring käiks koos igal nädalal, siiski lepiti kokku, et kord kuus toimuvad kokkusaamised, kus arutatakse kirjandusteoste, teatrielamuste ning muu kultuurilist elamust pakkuvate sündmuste üle

2019. aastal toimusid esmakordselt Türi Muusikoooli õpilaste kontserdid Türi raamatukogus. Need läksid täissaalidele, tuues raamatukokku palju uusi inimesi.

**Avaliku teabe kättesaadavaks** **tegemine.**

Türi Raamatukogu kõikides struktuuriüksustes on soovijatel võimalik kasutada internetti, mille kaudu on ligipääs ka avalikule teabele. Vajadusel abistavad raamatukoguhoidjad ka vajaliku teabe leidmisel. Kõikides raamatukogudes levib ka WIFI. Türi raamatukogus moodustavad täiskasvanud põhilised arvutikasutajad. Oisus kasutavad arvuteid enam lapsed, kes mängivad arvutimänge, käivad e-koolis ning sotsiaalmeedias.

Kokku kasutati AIPi raamatukogudes 5194 korda., sellest täiskasvanud kasutasid 2153 ja lapsed 3041 korral. Arvutite kasutatavus on langenud, kuna paljud on soetanud endale nutiseadmed. Samas on vanemaealised hakanud rohkem kasutama arvuteid, kuna paljud tegevused/tehingud on digitaliseeritud ning vanemaealised ei saa üksi arvutis hakkama. Seetõttu tullaksegi toiminguid sooritama raamatukokku, kus on kohe võimalus abi paluda.

**5. 2020. aasta tegevused**

* Jätkub kogude korrastamine
* Lastes ja noortes lugemisharjumuste tekitamine ja kujundamine läbi erinevate projektide/programmide (lugemisisu, suvelugemine)
* Jätkuvad traditsioonilised tegevused nagu ilukirjavõistlus, ettelugemised
* Koostöövõimaluste otsimine ja arendamine kohaliku kogukonna ja erinevate organisatsioonide vahel
* Projektide kirjutamine sündmuste läbiviimiseks
* Digikultuuriaasta sündmuste väljatöötamine
* Rahvajutu aasta sündmuste väljatöötamine

Astrid Karpender

/allkirjastatud digitaalselt/

Direktor